雷行雨庚戌歲聞赦作
作者：陳與義
朝代：宋

paragraphs: 憶昨炎正中不融，元帥仗鉞臨山東。
萬方嗷嗷叫上帝，黄屋已照睢陽宮。
嗚呼吾君天所立，豈料四載猶服戎。
禹巡會稽不到海，未省駕舶觀民風。
定知諫諍有張猛，不可危急無高共。
自古美惡周必復，犬羊汝莫窮妖凶。
吉語四奏元氣通，德音夜發春改容。
雷雨一日遍天下，父老感泣霑其胸。
臣少憂國今成翁，欲起荷戟傷疲癃。
小遊太一未移次，大樹將軍莫振功。
劉琨祖逖未足雄，晏球一戰腥臊空。
諸君努力光竹素，天子可使塵常蒙。
君不見夷門山頭虎復龍，向來佳氣元葱葱。